Asta este singura explicație plauzibilă pentru prețul obscen cu care au fost achiziționate cele 50 de jardiniere ce găzduiesc panseluțele celor de la Gospodărire Urbană.

Ce avem noi aici? Păi niște jardiniere de plastic, cam urîte dacă e să-mi dau și eu cu părerea, care au fost umplute cu pămînt și ulterior plantate pe trotuarul din zona Potcoava de Aur.

La o analiză sumară putem constata că jardinierele de care vorbim nu sînt placate cu aur. Deci putem bănui că sunt ornate cu cristale swarovski, căci altfel nu se explică cum de-au ajuns să coste aproape 400 de euro bucata. Păi de banii ăștia îți poți cumpăra 2 kg de bijuterii, nu o cuvă de plastic.

Desigur, cei din Primăria Galați sunt acoperiți din punct de vedere legal, căci achiziția s-a făcut pe SEAP. De parcă nu se știe că cele mai tari șmenuri se fac acuma la umbra legală a licitațiilor de pe SEAP.

Bine, dacă dai o căutare banală pe net, găsești jardiniere similare la o treime din prețul ăsta. Și asta e oferta dacă le cumperi la bucată. Dar adevărul e că jardinierele ăstea de 400 de euro erau fix ce ne trebuia. Și arată senzațional pe trotuarul crăpat de la Potcoava de Aur.